**L’Amour**

Par Gerald O Robilliard

J’avais dix-neuf aens lé prumier dêmanche d’Octobre, et aussi laentemps comme j’vivrait jomais j’en rembillerait shu dêmanche la. Ma mere avait bouillit des prunes et fait du custard pour not’ tée, et comme j’ai r’garde envier not’ tée du dêmanche.

Savous bian que j’peux acore veie lé r’gard que mon pere mé dounit en s’assievant a latable, ses ieres penetrie tout l’travaer dé mé, et vraiement j’me sentais coupablle dé tous les crimes sur chute terre.

“William,” s’fie ti “te v’la aen jaune haomme de dix neufs aens, et j;ai r’merchit qué tu r’grde vallaenment autour dé té, j’veur té dounnai lé pus grand avis qué autchun pere peut dounnai, ne pas l’mailleur de cheis en amour d’enne grace pour au moins acore veingt aens, j’avais tcherante aens quant j’marryi ta mere, et en’ autre affaire t’che pas pour chest p’tites fumelles la qui vole an co d’aen gailliard pour le baissier, chenna ch’est d’la k’naile, quant tu s’ra vier assai, r’garde poue enne d’mouaiselle de notre rang.”

J’en pourais pas vous dire tout chut qui m’caunti, j’en avais ma a la tete d’lé oui, mais j’etais ju fier que l’Jimmin, mon boti s’trouvit pour allai a L’eglise dé St Pierre, et, savous donc que Mousieur Brock nous prechi qué la pu grand vertu dans l’homme ches l’amour.

Mais j’etais ju câmfus. Men pere m’avait guerni d’amour enviar les garces, et Ministre qui moourtait tous les beaux bord d’amour. Comme y disait “L’amour es patient, l’amour pardaonne tout”, a lui l’amour faisait tout chaose, et comme tous disais en sortand de l’eglise,”quai bon serman”.

Jimmin et mé nous marchi au Longfrie, la Selina et l’Ada etez d;but dans le carefour, comme s’fie l’Jimmin “tchique est dé t’caondire sie té Selina?” Mercie s’fie t’alle, et les v’la allaie, et me v’la daone l’sie d’auve l’ada, a mé r’gardit dans l’iers et m’dis “O tu, j’ai paeux”.i’ li die “aumerais tu qué j’viendrais t’caondire sie té, a’m mé repounit pas aen mot, mais a’m volit au co et m’dounit aen gros kiss sus chaque jaoue. Ch’tait la justement chu qu’men pere m’avait guerni a tou et j’me mie a souse des lermes commes des peies. L’Ada s’apperchu qu j’paraisais caomfus et a m’die “sai tu tchique ch’est l’amour” mais j’lis die “pas tro bian” comme s’fait tall, ch’est aen sentiment autour du choeur qué nous peut pas gratai.

Ch’est la l’amour.