**La Vieillesse N’est pas a D’sirair**

Par Gerald O. Robilliard

Ah! La! Les infirmitais de vieillese. Ah! Ch’est tché triste. Mais acore après tout tchique nou’veur de pus, la bble nous dit la vie dé l’haomme est septante aëns, et j’ai passair chena. Vere, et bian sur passair étou. J’mé d’mànde t’chique j’ai a vivre pour, mes infirmitais, mes incapcitais, et mes afflictiäns dé vieillesse. Hum, tout t’chique j’peut gardair enviàrs ch’est la mort. Vere, v’la tout, et vingt aëns après mon depart de sus chute terre ichin j’srai bian rembillai.

Jai étai enn imbécile toute ma vie, mais si j’avais etai aën magistrat, ou aën docteur j’erais p’tête iauéx enn epitaphe dane l’eglise a ma memoire. Mais nou peut pas s’arttendre qu’aën p’tit fermier comme mé, que sa memoire put ête gaidaie. La daönc! La daönc! Men roumatisse! Ch’est l’evidence de vieillesse! Of yous les temps dé souffrance mabbat les ésprits. Vere assiet-te viäer, ton piere tu sie, la daönc. (sleeps) mais atour tchiqué qué j’en avais – a tchiqué qué j’pensais – raömbillair aussi vite comme chena. L’evidence dé vieilleuse. Mais ch’est-ti draöle, mais es-ti possible! En effet j’me comprend pas mémesme. La pus draöle affaire est qué j’mé r’appelle pas dé tchique qué j’pensais ya cinq minutes de d’vant, ou tchique qui s’arrivit häer, ou mesme la s’moine passäie. Mais j’mé souvains bian des chaöses de quand j’étais p’tit, j’étais tout p’tit su les genouäies d’ma mère et nou chantait.

(sings) Redites-moi l’histoire,

Redites-moi l’histoire,

Redites-moi l’histoire,

De l’amour de Jésus.

Quand j’me houe chantais comprends pourchie qu’oé d’madire pas de chantais aën solo aen l’anniversire d’école du demanche. J’sie naitte cratchi. Ah la! Ch’est la vieillesse.

Mais nous en avait aën bouan temps. Nous erait iaèux enne gaumme a ludo et snakes and ladders a noué. Nou pendait not caöche. Mais nous en avait-ti du pllaise! Et quand la tante Rosie vint a la visite dé noué, a sen allait s’assiez et j’halli la tchaire dé d’sous ielle et a quai sus a faönciere. (laughs)mais le pllaisi! Et la pouvre tante Rosie dis toute la seraie qu’a l’erait paeut avai le daös raöumpu. En effit a l’avait raison.

Mais y’a tché de quand j’etais j’ône que j’me rappeale comme si ch’tait hiaër. Le joour que lé Roue Georges et la Rogne Mary vin ten Guernesi, j’aeu treis vacques qui vellirent chute matinaie la, et j’me trouvi trop tardiair pour alle rets Islets pour les veies, qui fait j’marchi däntrait Pllaissance et j’me butti su l’fossai et quànd l’moto dauve lé Roué et la Rogne passit jé l’vit mon chapé et j’cryit “Hurrah to the King ana Queen of England”. Vere et les daëux me saluirrent. Y firent comme chena atour laëux bras. Ch’tait lai la put grànde hounneur que j’ai iaeux dans toute ma vie. Chu salut la du Roué et d’la Rogne chait toute a m’e parsque y’avait riocque meé la. La Princäusse Mary etait dans aën motto derrière, mais a’n’salourit pas. Pas ielle!

Ch’tait en 1921 énne ennaie de grand seuquraisse (sighs). J’sie a runinair ichin. V’la quest tout bian mais qu’ai haeure qui s’passe, ha secours d’la vie v’la passai neuf et j’sie pas acore a la jucque. Veyaons faut y veies. (lights candle and exits across stage.) ah ch’est le ventai

“la vieilleusse n’est pas a d’sirair”.